In nomine Domini, amen. Anno incarnationis eiusdem millesimo trecentesimo quarto, mense ianuarii, ego Iohannes Perrens de Cocheio, notum facio uniuersis, quod ego sponte et prouide, trado et delibero ad censum perpetuum Humbeleto Trucher et suis unam peciam uinee sitam in finagio de Cocheio, ubi dicitur en Gros Boial, inter uineam dicti Humbeleti et uineam Iohannis Putreal, pro quatuor sextariis uini censualibus michi et meis heredibus a dicto Humbeleto et suis, singulis annis persoluendis tempore uendemiarum in racemis. Et de predicta pecia uinee me penitus deuestio pro dicto censu me et meis, ut dictum est, persoluendo et dictum Humbeletum corporaliter inuestio de eadem. Promittens per iuramentum meum, dictam peciam uinee dicto Humbeleto et suis garantire contra omnes in iudicio et extra iudicium, meis sumptibus propriis, perpetuo pacifice et quiete et facere et prestare quidquid in causa euictionis debet fieri et prestari, et in nullo de cetero contraire per me uel per alium, tacite uel aperte me, heredes meos et omnia bona mea propter hoc obligando. Uolens me ad premissa tenenda compelli, quasi ex re adiudicata per curiam domini ducis Burgundie, cuius iuridictioni quo ad hoc suppono me, heredes meos et bona mea. In quorum testimonium istis litteris, sigillum dicte curie rogaui et obtinui. Actum in presencia Iohannis de Lugduno notarii Roure, Iacobi maioris de Coucheio et Monini Bauiart, testium ad hoc uocatorum, anno et mense predictis.